Els cotxes de la Guàrdia Civil que hi havia aparcats davant la seu del Departament d’Economia el 20 de setembre durant els escorcolls i les protestes multitudinàries tenien armes dins, però els agents van trigar cinc hores a dir-ne res. Ho confirma la declaració que va fer el major dels Mossos d’Esquadra, Josep Lluís Trapero, a l’Audiència espanyola el 6 d’octubre proppassat. L’àudio de la declaració ha estat filtrat al periodista Ernesto Ekaizer, que l’ha publicat a l’Ara i a RAC-1.

En aquest àudio se sent com el fiscal pregunta a Trapero per l’avís de la Guàrdia Civil als Mossos sobre les armes que ‘hi podia haver’ dins dels cotxes i la demanda d”un passadís’ per a accedir als vehicles. Eren les 13.20, i l’assalt a les dependències de la conselleria va començar poc abans de les vuit del matí. En el moment que es va fer l’avís ja hi havia, segons Trapero, entre deu mil i dotze mil persones concentrades. I els cotxes ja eren malmesos. El major explica les mesures que van prendre per a tenir controlats els cotxes en tot moment.

Heus ací la transcripció d’aquesta part de l’interrogatori:

Fiscal: Demanen una cosa més dramàtica: un passadís per a accedir als vehicles i retirar les armes i els elements antiavalots que hi podia haver. Això ho diuen a les 13.20. A les dues responen que aquesta sol·licitud s’emplenarà quan s’empleni la primera, la del passadís de la comissió judicial.

Trapero: A aquella hora ens comuniquen que en aquests vehicles hi pot haver armes. Fins aleshores volien treure els cotxes i vèiem que era impossible. Hi ha entre deu mil i dotze mil persones; és impossible entrar allà i recuperar els cotxes. Però fem coses. Quan ens assabentem de l’assumpte de les armes, una bona part de la gestió de l’helicòpter és vigilar els vehicles. Una altra gestió es fa amb els voluntaris de l’ANC, els que són a la zona poden veure els cotxes. I nosaltres anem reclutant agents de paisà amb la intenció d’entrar allà i envoltar els vehicles. A mesura que els reclutem els enviem, i algun d’ells hi va ser. Però no vam poder entrar tots els agents perquè no va ser possible, perquè de dotze mil van passar a ser vint mil, i de vint mil a trenta mil. Tot i això, quan hi entrem, a la una de la matinada, quan hi ha menys gent, fem una petita càrrega per a poder entrar als vehicles. I les armes eren allà.